CELEX: 32010D0759
Language: bg
Date: 2010-12-02 00:00:00
Title: 2010/759/ЕС: Решение на Съвета от 2 декември 2010 година за въвеждане на мерки за контрол спрямо 4-метилметкатинон (мефедрон)

8.12.2010   
            
            
               BG
            
            
               Официален вестник на Европейския съюз
            
            
               L 322/44
            
         РЕШЕНИЕ НА СЪВЕТА
   от 2 декември 2010 година
   за въвеждане на мерки за контрол спрямо 4-метилметкатинон (мефедрон)
   (2010/759/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества (1), и по-специално член 8, параграф 3 от него,
   като взе предвид инициативата на Европейската комисия,
   като има предвид, че:
   
               (1)
            
            
               На основание член 6 от Решение 2005/387/ПВР специална сесия на разширения научен комитет на Европейския център за мониторинг на наркотиците и наркоманиите изготви доклад за оценка на риска от веществото 4-метилметкатинон (мефедрон), който впоследствие беше получен от Комисията на 3 август 2010 г.
            
         
               (2)
            
            
               Веществото мефедрон е синтетичен катинон, който се произвежда и разпространява законно най-вече в Азия, макар че окончателното му опаковане изглежда се извършва в Европа. Мефедронът се продава най-често под формата на прах, но се среща и под формата на капсули или таблетки. В търговската мрежа се предлага по интернет, в „специализирани магазини“, както и от улични дилъри. В интернет често се продава като „тор за растения“, „соли за вана“ или „химикал за научно-изследователски цели“. Много рядко се продава като „легална дрога“ (законно психоактивно вещество), а неговото потенциално психоактивно въздействие обикновено не се посочва или няма конкретна информация за него.
            
         
               (3)
            
            
               Трудно е да се направи оценка на конкретното въздействие на веществото мефедрон, защото то се използва основно в комбинация с вещества като алкохол и други стимуланти. Смята се, че веществото мефедрон има такова въздействие върху организма, сравнимо с това на други стимулиращи наркотици, и най-вече екстази (MDMA). Относително краткото времетраене на действието му обаче, което води до многократно приемане на дози, го доближава повече до кокаина. Някои данни сочат, че то може да бъде използвано като алтернатива на незаконните стимуланти, че има висок потенциал за злоупотреба и за предизвикване на зависимост. Необходими са по-задълбочени изследвания, за да се проучи подробно потенциалът на този наркотик да предизвиква зависимост.
            
         
               (4)
            
            
               В Съюза са докладвани два смъртни случая, за които изглежда, че единствената причина за смъртта е употребата на мефедрон. Има сведения за най-малко 37 други смъртни случая, при които в проби, взети след смъртта, е открит мефедрон.
            
         
               (5)
            
            
               Двадесет и две държави-членки са докладвали за конфискации на мефедрон на прах или на таблетки. Има малко информация, която да подсказва, че мефедронът е обработван или разпространяван в големи количества и че в тези дейности е замесена организираната престъпност. Има доказателства, които подсказват, че на местата, където се упражнява контрол върху веществото мефедрон, то продължава да се намира на черния пазар.
            
         
               (6)
            
            
               Веществото мефедрон няма никаква установена или призната медицинска стойност или приложение в Съюза и няма данни, че то може да се използва за каквито и да било законни цели.
            
         
               (7)
            
            
               Понастоящем веществото мефедрон не е предмет на оценка и не е било предмет на оценка по системата на Обединените нации. Единадесет държави-членки упражняват контрол върху веществото мефедрон съгласно националното си законодателство, с което изпълняват задълженията си в рамките на Конвенцията на ООН от 1971 г. за психотропните вещества. Две държави-членки прилагат мерки за контрол спрямо веществото мефедрон по силата на законодателството си относно лекарствата.
            
         
               (8)
            
            
               Оценката на риска констатира, че научните доказателства са ограничени и посочва, че са необходими допълнителни изследвания за цялостните здравни и социални рискове от употребата на мефедрон. Въпреки това поради неговите стимулиращи свойства, способността му да предизвиква зависимост у ползвателите, потенциалната му привлекателност, риска за здравето, липсата на медицински ползи, а оттам и нуждата да се подхожда с предпазливост веществото мефедрон следва да бъде контролирано.
            
         
               (9)
            
            
               Тъй като единадесет държави-членки вече упражняват контрол върху веществото мефедрон, поставянето му под контрол в целия Съюз би спомогнало за предотвратяване на проблеми при трансграничното правоприлагане и съдебното сътрудничество,
            
         ПРИЕ НАСТОЯЩОТО РЕШЕНИЕ:
   Член 1
   Държавите-членки вземат необходимите мерки в съответствие със своето национално законодателство, за да подложат 4-метилметкатинон (мефедрон) на мерките за контрол и на наказателноправните санкции, предвидени в тяхното законодателство в изпълнение на техните задължения в рамките на Конвенцията на ООН от 1971 г. за психотропните вещества.
   Член 2
   Настоящото решение влиза в сила в деня след публикуването му в Официален вестник на Европейския съюз.
   
      Съставено в Брюксел на 2 декември 2010 година.
      
         
            За Съвета
         
         
            Председател
         
         M. WATHELET
      
   
   
      (1)  ОВ L 127, 20.5.2005 г., стр. 32.